અમારા કઝીનના ત્યાં છત્રીસ જાતની કઢી બને છે. ગમે તેટલા પ્રયત્નો કરે છતાં ભાભી બે વખત એકસરખી કઢી નથી બનાવી શકતાં. આમ જોવા જાવ તો કઢીમાં પાણી, ચણાનો લોટ, દહીં અને મસાલો જ હોય છે છતાં. આ રીતે જુઓ તો નુડલ્સ જલ્દી બને છે અને એનાં સ્વાદમાં વણજોઈતું વૈવિધ્ય નથી આવતું. નુડલ્સની પોપ્યુલારીટીનું કારણ એને રાંધવામાં પડતી સગવડ છે. એક તો એ રાંધવામાં માત્ર પાણીની જરૂર પડે છે. બીજું કે એમાં મસાલાનું પેકેટ તૈયાર આવે છે. ઘણાં તો આ મસાલો શાકમાં પણ નાખે છે જેથી શાકનો સ્વાદ સહ્ય બને. એ પણ પાછું ડાઈનીગ ટેબલ પર, રાંધનારની જાણ બહાર. અમે આને થાળીમાં વઘાર કરવો કહીએ છીએ. રસોઈ પીરસાઈ જાય પછી થાળીમાં જ વાનગીઓ પર મીઠું, મરી, ચાટ મસાલા. સાલસા, દહીં, સોસ, ખાંડ, ચટણી વગેરે નાખી વાનગીને ખાવા યોગ્ય બનાવવાની ક્રિયાને થાળીમાં વઘાર કરવો કહે છે.